CELEX: 62008TN0570
Language: mt
Date: 2008-12-22 00:00:00
Title: Kawża T-570/08: Rikors ippreżentat fit- 22 ta' Diċembru 2008 — Deutsche Post vs Il-Kummissjoni

7.3.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 55/41
            
         Rikors ippreżentat fit-22 ta' Diċembru 2008 — Deutsche Post vs Il-Kummissjoni
   (Kawża T-570/08)
   (2009/C 55/73)
   Lingwa tal-kawża: Il-Ġermaniż
   Partijiet
   
      Rikorrenti: Deutsche Post AG (Bonn, il-Ġermanja) (rappreżentanti: J. Sedemund u T. Lübbig, avukati)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla d-deċiżjoni tal-Kummissjoni tal-Komunitajiet Ewropej, tat-30 ta' Ottubru 2008 dwar l-ordni li tipprovdi informazzjoni fil-proċediment “Għajnuna mill-Istat C-36/2007 — Għajnuna mill-Istat lil Deutsche Post AG”;
            
         
               —
            
            
               tikkundanna lill-Kummissjoni għall-ispejjeż.
            
         Motivi u argumenti prinċipali
   Ir-rikors huwa intiż kontra d-Deċiżjoni tal-Kummissjoni tal-Komunitajiet Ewropej C (20008) 6468, tat-30 ta' Ottubru 2008, li fiha l-Kummissjoni, fil-kuntest tal-proċediment rigward l-għajnuna mill-Istat C 36/2007 (ex NN 25/2007) stiednet lill-Ġermanja, skont l-Artikolu 10(3) tar-Regolament (KE) Nru 659/1999 (1), sabiex tgħaddilha d-dokumenti, l-informazzjoni u d-data kollha li huma meħtieġa għall-evalwazzjoni tad-dħul u tal-infiq ta' Deutsche Post mill-1989 sal-2007.
   Ir-rikorrenti tinvoka erba' motivi.
   Bl-ewwel tliet motivi, ir-rikorrenti ssostni li d-deċiżjoni f'kull każ għandha tiġi annullata minħabba ksur tar-rekwiżiti proċedurali sostanzjali, għaliex
   
               —
            
            
               il-kundizzjonijiet għal stabbiliment ta' terminu xieraq kif ukoll “ittra ta' tfakkir bi stabbiliment ta' terminu supplimentari” fis-sens tal-Artikolu 5(2) u 10(3) tar-Regolament Nru 659/1999 ma ġewx sodisfatti;
            
         
               —
            
            
               l-ordni għall-forniment ta' informazzjoni juri nuqqas serju fil-motivazzjoni u għaldaqstant jikser l-Artikolu 253 KE;
            
         
               —
            
            
               il-Kummissjoni naqset milli tipprovdi lill-Gvern Ġermaniż u lir-rikorrenti l-possibbiltà li jesprimu ruħhom rigward il-protezzjoni tas-sigrieti professjonali tal-impriża, bi ksur tal-Artikolu 287 u tal-Artikolu 10 KE.
            
         Fir-raba' motiv tagħha, ir-rikorrenti ssostni li, barra minn hekk, id-deċiżjoni kkontestata għandha tiġi annullata minħabba ksur tad-dritt Komunitarju sostanzjali, għaliex l-użu mid-data mitluba dwar l-infiq u d-dħul mill-1 ta' Jannar 1995 sal-31 ta' Diċembru 2007, fir-rigward tal-eżami tal-kumpens finanzjarju huwa f'kontradizzjoni mal-linji gwida Komunitarji tal-2005 u mat-tqassim tal-kompetenzi bejn l-Istati Membri u l-Kummissjoni kif ukoll minħabba ksur tal-Artikolu 86(2) u l-Artikolu 87(1) KE flimkien mal-prinċipju ta' proporzjonalità, ta' ċertezza legali u ta' projbizzjoni ta' diskriminazzjoni fid-dritt Komuntiarju u, fl-aħħar nett, peress li l-użu ta' tali data huwa manifestament mhux xieraq għall-evalwazzjoni, skont id-dritt dwar l-għajnuna mill-Istat, tal-iskema ta' pensjoni u ta' responsabbiltà.
   
      (1)  Ir-Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE (ĠU L 83, p. 1).